n_a

Hapo katika kitongoji chetu palikuwa na Mwanasayansi wa Uswahilini. Akili zake zilimruka na hizo ndizo zilizokuwa habari katika kinywa cha kila mmoja. Jamaa huyu alikuwa mwerevu masomoni kwa kuwa ndiye aliyewaauni wengi kutatua shida za kimasomo. Alikuwa na ujuzi mkubwa katika somo la Sayansi na Kiswahili. Hii ndiyo sababu akapewa lakabu ya mwanasayansi wa Uswahilini. Yeye ndiye aliyekuwa taa ya shule yetu.

Alipoingia darasa la nane muhula wa kwanza wenzake walimshauri kuwa kama angevuta bangi, angeongeza upevu wake masomoni maradufu. Angezichafua karatasi zote kwa asilimia tisini na tano. Kwa kuwa alikuwa amesikia fununu kuwa matumizi ya bangi huongeza nguvu, aliona kama wenzake walisema ukweli. Kuipata bangi halikuwa tatizo. Washauri wake walikuwa wagavi wa bidhaa hiyo pale shuleni. Awali walimpa bila malipo kwa kuwa walidai walimwojesha. Muda si muda, alianza kununua. Baada ya muda, kijana alinasika katika mtego asioweza kujitoa.

Hali yake ilianza kubadilika. Mwanasayansi aliyekuwa nadhifu kiasi cha uchafu kumuogopa, akawa mchafu kama fuko. Walimu waliposhtukia hali yake, walikuwa wamechelewa. Wakamwacha ili aufanye mtihani wake wa K.C.P.E. kisha ajiendee zake. Siku zile tatu za kufanya mtihani, ndipo akili zilimruka kabisa. sijalimit 

Bila kuona tahayuri, alichukua dawati lake kutoka ukumbini walikotakiwa kuufanyia mtihani na kulipeleka katika uwanja wa soka ambapo walikuwa wakivutia bangi usiku. Alipoulizwa kwa nini akafanya hivi alisema alikuwa akiufanya mtihani wake na hakutaka usumbufu. Hakupewa katarasi za mtihani. Mtihani wake ulikuwa kulitazama jua kutoka mashariki likielekea magharibi. Wakati wa chamcha ulipofika, yeye aliandamana na wengine. Hatimaye alirudi pale pale kuendelea na vituko vyake alasiri. 

Hapo ndipo utawala wa shule uliingilia kati ili kujaribu kumsaidia. Lakini akawa mkali kama simba. Hakutaka yeyote kumsumbua alipokuwa makini akifanya mtihani wake. Aliyejaribu kumsaidia alimwona kama hasidi aliyetaka afeli katika mtihani wake. 

Maji yalipozidi unga, ilibidi polisi waitwe. Walimtia pingu na kumpeleka katika kituo cha polisi. Huko nako polisi walikipata. Walishambuliwa kwa meno, kucha na mateke ati kwa kumzuia kufanya mtihani. Aliwaona polisi kama maadui wa ufanisi wake. Hapo askari walimchukua na kumpeleka katika hospitali ya wagonjwa wa akili. Kweli dawa za kulevya ni mbaya. Ziliyaharibu maisha ya mwanafunzi ambaye mustakabali wake uling'aa kuliko hata mbalamwezi.